Il Bant pal welfare al puarte beneficis aes fameis cul contribût di professioniscj e volontaris
Un jutori al stât sociâl furlan di cuasi 3 milions di euros tal zîr di 5 agns. A son i fonts metûts a disposizion dal teritori e des realtâts furlanis de Fondazione Friuli tai ultins 5 agns midiant dal bant Welfare, considerât un “moltiplicadôr di risorsis umanis” daûr di une ricercje realizade dal istitût internazionâl Jacques Maritain. Il bant al à dât fûr 2 milions 852 mil euros a realtâts publichis e privadis impegnadis tal sociâl, e al à vût un rûl di atrazion par altris risorsis a poie dai singui progjets. I beneficis a son stâts tancj ancje tai ultins doi agns di pandemie, e cun di plui il bant al à permetût di slargjâ sedi il numar dai professioniscj e volontaris cjapâts dentri, sedi chel dai destinataris, puartant beneficis ancje aes fameis. Al è stât il president de Fondazione Giuseppe Morandini, adun cul assessôr regjonâl pe salût Riccardo Riccardi e Luca Grion dal istitût Maritain a presentâ i dâts dal bant Welfare tes primis zornadis di Lui: «O podin dî – al à declarât Morandini – che i progjets finanziâts a rivin a inviâ un efiet moltiplicadôr des risorsis umanis, economichis e sociâls a disposizion des organizazions finanziadis». «Il privât sociâl – al à dit l’assessôr Riccardi – come il mont dal volontariât storic de Regjon, si integrin in maniere virtuose cui percors ufierts dal sisteme sanitari. Il supuart di Fondazione Friuli al jude dut il tiessût sociâl a cressi e a dâ rispuestis, metint a disposizion un servizi costant dulà che al covente». La ricercje “Cambiamenti, innovazione e sostenibilità per la Vita Buona” e à permetût di valutâ la cualitât dai cambiaments gjenerâts de Fondazione midiant dal bant Welfare. A son stâts cjapâts in esam 10 intervents sui 47 finanziâts cul bant 2020: «Tai progjets che o vin analizât – a àn spiegât Luca Bianchi e Francesco Samogizio dal Istitût Maritain – si pues constatâ il grant numar di volontaris coinvolts e la compartecipazion ae realizazion des ativitâts sedi di ents publics che di realtâts privadis, che a van des gruessis aziendis ai piçui comerciants. Cun di plui, a son impuartants ancje i numars dai beneficiaris interessâts dai progjets: par ogni intervent, la medie e je di 110 personis. La ricercje e marche cemût che lis ativitâts progjetuâls a àn gjenerât une incressite des competencis in tiermins organizatîfs pai promotôrs dai progjets, e ancje de professionalitât di volontaris e operadôrs impegnâts sul cjamp».
◆ «Chest lavôr – al à dit Grion – al à scoltât lis spietis dal ben che al anime i nestris teritoris, cirint di misurâ la cualitât dal cambiament promovût dai progjets finanziâts cul bant. La sfide vuê e je chê di individuâ, sostignî e sparniçâ i progjets di svilup sociâl plui virtuôs. Par fâlu a coventin modalitâts e imprescj di indagjin par monitorâ e par valutâ lis buinis pratichis in stât di gjenerâ cambiaments in tiermins di vite buine». ❚
fur_Latn fur_Latn fur_Latn